32004L0059
L 120/30
JURNALUL OFÍCIAL AL UNIUNII EUROPENE
DIRECTIVA 2004/59/CE A COMISIEI
din 23 aprilie 2004
de modificare a Directivei 90/642/CEE a Consiliului privind conținuturile maxime de bromopropilat stabilite prin directiva respectivă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1) și, în special, articolul 7,
întrucât:
(1)
Regulamentul (CE) nr. 2076/2002 al Comisiei din noiembrie 2002 de prelungire a perioadei prevăzute la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la prezenta directivă, precum și retragerea autorizațiilor pentru produsele fitosanitare care conțin aceste substanțe (2) autorizează anumite state membre să mențină în vigoare, până la 30 iunie 2007, autorizațiile pentru produse fitosanitare ce conțin anumite substanțe care fac obiectul dispozițiilor de neincludere în anexa I la Directiva 91/414/CEE a Consiliului (3).
(2)
Conținuturile maxime de reziduuri (CMR) reflectă utilizarea unor cantități minime de pesticide pentru a asigura o protecție corespunzătoare a plantelor, care se aplică astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special din punctul de vedere al estimării unei doze zilnice admise.
(3)
Conținuturile maxime de reziduuri se stabilesc la limita de detectare în cazul în care, din utilizările autorizate de produse fitosanitare, nu rezultă conținuturi de reziduuri de pesticide detectabile în sau pe produsele alimentare, în cazul în care nu există o utilizare autorizată, în cazul în care utilizările autorizate de statele membre nu au fost susținute de datele necesare sau în cazul în care, în țările terțe, utilizările care conduc la prezența unor reziduuri în și pe produsele alimentare ce pot fi introduse pe piața comunitară nu au fost susținute de datele necesare.
(4)
Conținuturile maxime de reziduuri de pesticide trebuie reexaminate în mod constant. CMR pot fi modificate pentru a se ține seama de noile utilizări, de noile informații și de noile date.
(5)
Comisiei i s-au transmis informații privind utilizările esențiale în cadrul Directivei 91/414/CEE privind substanța bromopropilat. Aceste informații constituie o bază adecvată pentru evaluarea dozei zilnice admise de către consumatorii europeni.
(6)
Autorizațiile pentru bromopropilat trebuie retrase până la 31 iulie 2007. Ținând seama de timpul necesar pentru ca reziduurile de bromopropilat să părăsească lanțul alimentar, CMR legate de aceste utilizări esențiale ar trebui reexaminate până la 31 decembrie 2008.
(7)
Expunerea consumatorilor la bromopropilat, pe parcursul întregii vieți, prin intermediul produselor alimentare care pot conține reziduuri, a fost estimată și evaluată. S-a calculat că CMR, astfel cum au fost modificate, garantează ca dozele zilnice admise să nu fie depășite.
(8)
Expunerea acută a consumatorilor la bromopropilat prin intermediul fiecăruia dintre produsele alimentare care pot conține reziduuri din aceste pesticide a fost estimată și evaluată. S-a calculat că CMR, astfel cum au fost modificate, garantează ca doza acută de referință să nu fie depășită.
(9)
Prin urmare, conținuturile maxime de reziduuri pentru bromopropilat trebuie modificate.
(10)
Prin urmare, Directiva 90/642/CEE trebuie modificată corespunzător.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri de pesticide pentru bromopropilat prevăzute în anexa II la Directiva 90/642/CEE se înlocuiesc cu cele prevăzute în anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 24 octombrie 2004. Statele membre comunică de îndată Comisiei textele acestor dispoziții, precum și un tabel de corespondență între dispozițiile respective și prezenta directivă.
Statele membre aplică aceste dispoziții de la 25 octombrie 2004.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la publicarea sa în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 23 aprilie 2004.